**ПРАВИЛА**

**ЗА**

**УСЛОВИЯТА И РЕДА**

**ЗА**

**ПРИЛАГАНЕ НА ЧЛ. 4, АЛ. 1, АЛ. 2 И АЛ. 3**

**ОТ**

**ЗАКОНА ЗА БЮДЖЕТА**

**НА НАЦИОНАЛНАТА ЗДРАВНООСИГУРИТЕЛНА КАСА**

**ЗА**

**2025 Г.**

**ГЛАВА І**

**ОБЩИ ПОЛОЖЕНИЯ**

**Чл. 1.** (1) С настоящите правила се регламентира:

1. условията и реда за утвърждаване:

а) за всяка районна здравноосигурителна каса (РЗОК) на годишна обща стойност, разпределена по месеци, на разходите на средствата по Закона за бюджета на НЗОК (ЗБНЗОК) за 2025 г., съгласно чл. 1, ал. 2:

- ред 1.1.3.5.4. (здравноосигурителни плащания за лекарствени продукти за лечение на злокачествени заболявания, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните медицински услуги, с изключение на тези по т. 1.1.3.5.6);

- ред 1.1.3.5.5. (здравноосигурителни плащания за лекарствени продукти при животозастрашаващи кръвоизливи и спешни оперативни и инвазивни интервенции при пациенти с коагулопатии, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните медицински услуги);

- ред 1.1.3.5.6. (здравноосигурителни плащания за антинеопластични лекарствени продукти по чл. 6, ал. 1, прилагани при базова химиотерапия за лечение на злокачествени заболявания, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните медицински услуги);

- ред 1.1.3.6. (здравноосигурителни плащания за за медицински изделия, прилагани в болничната медицинска помощ, които НЗОК заплаща извън стойността на оказваните медицински услуги) и

- ред 1.1.3.7.1. (здравноосигурителни плащания за дейностите в болничната медицинска помощ);

б) стойностите на разходите по буква „а“ по изпълнители на болнична медицинска помощ (БМП), разпределена по месеци;

2. условията и реда за закупуване от изпълнителите на БМП на обем здравни дейности от пакета по чл. 2, ал. 1 от Закона за здравното осигуряване (ЗЗО) в рамките на стойностите по т. 1, буква „а“.

3. условията и реда за осъществяване на наблюдение, анализ, контрол и коригиране на определените по т. 1 годишни и месечни стойности, както и изпълнението на т. 2.

(2) Утвърждаването на стойностите по ал. 1 се извършва в рамките на стойностите по ред 1.1.3.5.4., ред 1.1.3.5.5., ред 1.1.3.5.6., ред 1.1.3.6. и ред 1.1.3.7.1. от ЗБНЗОК за 2025 г., съгласно стойностите на обемите и цените на дейностите от БМП по чл. 55, ал. 2, т. 3а от ЗЗО, подлежащи на заплащане през 2025 г.

**Чл. 2.** Утвърдените по реда на тези правила стойности по чл. 1, ал. 1, т. 1, буква „б“ стават неразделна част на договорите с изпълнителите на БМП (приложение № 2 от индивидуалните договори на изпълнителя за дейност БМП).

**ГЛАВА ІІ**

**УСЛОВИЯ И РЕД ЗА УТВЪРЖДАВАНЕ НА ГОДИШНИ ОБЩИ СТОЙНОСТИ НА РАЗХОДИТЕ НА РЗОК ЗА ЗДРАВНООСИГУРИТЕЛНИ ПЛАЩАНИЯ И РАЗПРЕДЕЛЕНИЕТО ИМ ПО МЕСЕЦИ**

**Чл. 3.** Надзорният съвет на НЗОК утвърждава, по реда на чл. 4 от ЗБНЗОК за 2025 г., годишни стойности на разходите на РЗОК и по изпълнители на БМП, разпределени по месеци, от бюджетните средства по чл. 1, ал. 2.

**Чл. 4.** (1) Стойностите на разходите на РЗОК по чл. 1, ал. 2, ред 1.1.3.5.4., ред 1.1.3.5.5., ред 1.1.3.5.6. и по ред 1.1.3.6. по ЗБНЗОК за 2025 г. се определят, както следва:

1. Средствата по ЗБНЗОК за 2025 г. за съответния вид здравноосигурителни плащания се заделят в ЦУ на НЗОК.

2. Отчетените от изпълнителите на БМП лекарствени продукти и/или медицински изделия, които НЗОК заплаща извън стойността на оказваните КП/АПр/КПр, за които не са констатирани основания за отхвърляне от плащане по чл. 405, ал. 12 от Националения рамков договор за медицинските дейности между Националната здравноосигурителна каса и Българския лекарски съюз за 2023 – 2025 г. (НРД за 2023-2025 г.), се заявяват ежемесечно от РЗОК за заплащане на лечебните заведения от средствата в ЦУ на НЗОК по т.1.

3. Отчетените от изпълнителите на БМП лекарствени продукти при живото-застрашаващи кръвоизливи и спешни оперативни и инвазивни интервенции при пациенти с коагулопатии, включени в пакета здравни дейности, гарантиран от бюджета на НЗОК, и прилагани в условията на болнична медицинска помощ, които НЗОК заплаща извън стойността на оказваните КП/АПр, и дейностите, при които са приложени, се заявяват ежемесечно от РЗОК за заплащане на лечебните заведения от средствата в ЦУ на НЗОК по т. 1 само след проверка от контролните органи на НЗОК/РЗОК на извършената от изпълнителя на БМП дейност и приложените лекарствени продукти.

4. Медицински изделия, които се заплащат след утвърждаване от управителя на НЗОК, по предложение на комисията в ЦУ за разглеждане на мотивираните заявления на лечебните заведения за необходимост от прилагане на конкретните медицински изделия, са следните:

а) група „Съдова протеза за гръдна аорта“, група по технически изисквания „Хибридна протеза за тотално заместване на торакалния сегмент на аортата - разклонена съдова протеза за възходяща аорта, аортна дъга с разклонения за шийни съдове и свързан с нея ендоваскуларен стент графт за низходящата аорта“;

б) група „Стент“, тип „Стент графт за коремна аорта“, група по технически изисквания „Бифуркационен“;

в) група „Устройство за механично подпомагане на циркулацията“ с изключение на подгрупа 13.4 „Устройства за краткотрайно подпомагане камерната функция на сърцето при високорискови пациенти“;

г) група „Транскатетърни клапни протези“;

д) група „Медицински изделия за ендоваскуларна терапия при заболявания на мозъчни съдове“, с изключение на група по технически изисквания „Титаниеви анивризмални клипси на Яшъргил“ от тип „Клипси анивризмални“;

е) група „Импланти за невростимулация“, с изключение на подгрупи „Зарядно устройство за пулсов генератор със зареждаща се батерия“, „Комплект интрацеребрални електроди за системи за дълбока мозъчна стимулация“, „Комплект удължаващи кабели за системи за дълбока мозъчна стимулация“;

ж) група „Интратектална система за лечение на спастичност“, подгрупа „Интратектална система за лечение на спастицитет“;

5. В случай на недостиг на средства в ЦУ на НЗОК по чл. 1, ал. 2, ред 1.1.3.5.4., ред 1.1.3.5.5., ред 1.1.3.5.6. или ред 1.1.3.6. от ЗБНЗОК за 2025 г., управителят на НЗОК внася предложение в Надзорния съвет на НЗОК за увеличаване на средствата по реда на ЗБНЗОК за 2025 г., извършване на частично плащане в рамките на наличните средства и/или за отлагане на плащанията.

6. Управителят на НЗОК одобрява извършването на плащанията, заявени по т. 2, т. 3 и т. 4., в рамките на разполагаемите средства в ЦУ на НЗОК по чл. 1, ал. 2, ред 1.1.3.5.4., съответно ред 1.1.3.5.5., ред 1.1.3.5.6. или ред 1.1.3.6. от ЗБНЗОК за 2025 г. и съгласно решението на Надзорния съвет на НЗОК по т. 5.

7. Одобрените по т. 6 от управителя на НЗОК стойности за извършване на плащания от РЗОК, формират стойностите на разходите на РЗОК по чл. 1, ал. 2, ред 1.1.3.5.4. съответно ред 1.1.3.5.5., ред 1.1.3.5.6. или ред 1.1.3.6. от ЗБНЗОК за 2025 г.

(2) В рамките на предвидения бюджетен ресурс по чл. 1, ал. 2, ред 1.1.3.5.4., ред 1.1.3.5.5., ред 1.1.3.5.6. или ред 1.1.3.6. от ЗБНЗОК за 2025 г., Надзорният съвет на НЗОК утвърждава за всяка РЗОК индикативни стойности на изпълнителите на БМП на разходите, разпределени по месеци.

(3) Индикативните стойности за всяка РЗОК по ал. 1 за периода на извършване на разхода м. юни – м.октомври 2025 г. (дейност м. април – м. август 2025 г.), се определят равни на утвърдените с решение на Надзорен съват на НЗОК № РД-НС-04-4/29.01.2025 г. стойности за заплащане м.май 2025 г. (дейност м. март 2025 г.).

(4) В индикативните стойности на изпълнителите на БМП на разходите по чл. 1, ал. 2, ред 1.1.3.6. от ЗБНЗОК за 2025 г. се включват и стойностите за медицински изделия, които по реда на чл. 13, ал. 2, т. 2, буква „б“ от Наредба № 10 от 2009 г. НЗОК заплаща на производители или търговци на едро с медицински изделия или техни упълномощени представители, сключили договори с НЗОК за доставка на медицински изделия.

**Чл. 5.** (1) Стойностите на разходите на РЗОК по чл. 1, ал. 2, ред 1.1.3.7.1. (здравноосигурителни плащания за дейностите в болничната медицинска помощ) от ЗБНЗОК за 2025 г. за закупуване на обемите дейности в БМП, се определят по различен ред и по видове както следва:

1. дейности в БМП - клинични пътеки (КП) и амбулаторни процедури (АПр): за раждане и здрави новородени, за хемодиализа, за диагностика и лечение на онкологични и хематологични заболявания, за лъчелечение, за позитронно-емисионна томография с компютърна томография (РЕТ/СТ), за еднофотонна емисионна компютърна томография с компютърна томография (SPECT/CT) на хибриден скенер (определени в Приложение 1 към настоящите правила).

2. дейности в БМП - КП, клинични процедури (КПр), АПр, с изключение на дейности по т. 1 и 3 (определени в Приложение 2 към настоящите правила).

3. дейности в БМП – КП за асистирана с робот хирургия при злокачествени заболявания (определени в Приложение 3 към настоящите правила).

(2) Общите годишни стойности на разходите на РЗОК се формират като суми от определените стойности за видовете дейности по ал. 1, разпределени по месеци.

(3) Стойностите и обемите за АПр „Предсрочно изпълнение на дейностите КП …“ се определят и отчитат по реда за определяне и отчитане на стойностите и обемите на съответната КП.

**Чл. 6.** (1) Надзорният съвет на НЗОК утвърждава индикативни стойности на изпълнителите на БМП за дейностите по чл. 5, ал. 1, т. 1, в рамките на предвидения бюджетен ресурс по чл. 1, ал. 2, ред 1.1.3.7.1 от ЗБНЗОК за 2025 г.

(2) Стойностите по ал. 1 се заделят в ЦУ на НЗОК.

(3) Стойностите за дейности по чл. 5, ал. 1, т. 1 се определят, както следва:

1. Отчетените от изпълнителите на БМП дейности от чл. 5, ал. 1, т. 1, за които не са констатирани основания за отхвърляне от плащане по чл. 405, ал. 12 от НРД за 2023 – 2025 г., се заявяват ежемесечно от РЗОК за заплащане на лечебните заведения от заделените средства в ЦУ на НЗОК по ал. 2.

2. В случай на недостиг на средства в ЦУ на НЗОК по чл. 1, ал. 2, ред 1.1.3.7.1. от ЗБНЗОК за 2025 г. управителят на НЗОК внася предложение в Надзорния съвет на НЗОК за увеличаване на средствата по реда на ЗБНЗОК за 2025 г., извършване на частично плащане в рамките на наличните средства и/или за отлагане на плащанията.

3. Управителят на НЗОК одобрява извършването на плащанията, заявени по т. 1, в рамките на разполагаемите средства в ЦУ на НЗОК по чл. 1, ал. 2, ред 1.1.3.7.1. от ЗБНЗОК за 2025 г. и съгласно решението на Надзорния съвет на НЗОК по т. 2.

4. Одобрените по т. 3 от управителя на НЗОК стойности за извършване на плащания от РЗОК на дейностите по т. 1, формират стойностите на разходите на РЗОК.

(4) Индикативните стойности за всяка РЗОК за дейностите по чл. 5, ал. 1, т. 1 за периода на извършване на дейност – м. април – м. август 2025 г., подлежащ на заплащане през м. май – м. септември 2025 г., се определят на база средномесечната стойност на заплатените в периода 01.01.-31.03.2025 г. дейности по чл. 5, ал. 1, т. 1 за месеците на дейност декември 2024 г. – февруари 2025 г.

**Чл. 7.** (1) Надзорният съвет на НЗОК утвърждава стойности, разпределени по месеци, на изпълнителите на БМП за дейностите по чл. 5, ал. 1, т. 2, на база на внесените от управителят на НЗОК, предложения на директорите на РЗОК в рамките на предвидения бюджетен ресурс по чл. 1, ал. 2, ред 1.1.3.7.1. от ЗБНЗОК за 2025 г.

(2) Директорите на РЗОК правят предложение до Надзорния съвет на НЗОК за индикативни стойности по чл. 5, ал. 1, т. 2, разпределени по месеци, след анализ на потребностите от дейности по Национална здравна карта и приложението на наредбата по чл. 34а от Закона за лечебните заведения (ЗЛЗ), демографската структура и заболеваемост, отчетените случаи на пациенти от други региони, отчетените видове дейности по сключените индивидуални договори и нови дейности по КП/АПр/КПр по чл. 37а и чл. 37б от ЗЛЗ, КП/АПр/КПр, отпаднали от индивидуалните договори дейности и други.

(3) При заплащане на нови дейности по КП/АПр/КПр по чл. 37а и чл. 37б от ЗЛЗ се прилагат критериите по чл. 34а от ЗЛЗ. В случай, че посочените критерии не са приложими, новите дейности за съответното лечебно заведение се определят като съотношение на потребностите за съответната област според Национална здравна карта и средно претеглено разпределение между всички изпълнители на БМП според броя на определени легла по специалности и нива на компетентност.

(4) Предложените от директорите на РЗОК индикативни стойности на изпълнителите на БМП за дейностите по чл. 5, ал. 1, т. 2, разпределени по месеци, се придружават от мотиви и ясно описание на начина на изчислението за всеки изпълнител.

(5) Стойностите по месеци за всяка РЗОК за дейностите по ч. 5, ал. 1, т. 2 за периода на извършване на дейност – м. април – м. август 2025 г., подлежащ на заплащане през м. май – м. септември 2025 г., се определят на база средномесечната стойност на заплатените в периода 01.01.-31.03.2025 г. дейности по чл. 5, ал. 1, т. 2 за месеците на дейност декември 2024 г. – февруари 2025 г.

**Чл.8.** (1) Надзорният съвет на НЗОК утвърждава стойности, разпределени по месеци, на изпълнителите на БМП за дейностите по чл. 5, ал. 1, т. 3, в рамките на предвидения бюджетен ресурс по чл. 1, ал. 2, ред 1.1.3.7.1 от ЗБНЗОК за 2025 г.

(2) Директорите на РЗОК правят предложение до Надзорния съвет на НЗОК за индикативни стойности по чл. 5, ал. 1, т. 3, разпределени по месеци, след анализ на потребностите от дейности по Национална здравна карта и приложението на наредбата по чл. 34а от ЗЛЗ, демографската структура и заболеваемост, отчетените случаи на пациенти от други региони, отчетените видове дейности по сключените индивидуални договори и нови дейности по КП/АПр/КПр по чл. 37а и чл. 37б от ЗЛЗ, КП/АПр/КПр, отпаднали от индивидуалните договори дейности и други.

(3) При заплащане на нови дейности по КП/АПр/КПр по чл. 37а и чл. 37б от ЗЛЗ се прилагат критериите по чл. 34а от ЗЛЗ. В случай, че посочените критерии не са приложими, новите дейности за съответното лечебно заведение се определят като съотношение на потребностите за съответната област според Национална здравна карта и средно претеглено разпределение между всички изпълнители на БМП според броя на определени легла по специалности и нива на компетентност

(4) Предложените от директорите на РЗОК индикативни стойности на изпълнителите на БМП за дейностите по чл. 5, ал. 1, т. 3, разпределени по месеци, се придружават от мотиви и ясно описание на начина на изчислението за всеки изпълнител.

(5) Стойностите по месеци за всяка РЗОК за дейностите по чл. 5, ал. 1, т. 3 за периода на извършване на дейност – м. април – м. август 2025 г., подлежащ на заплащане през м. май – м. септември 2025 г., се определят на база средномесечната стойност на заплатените в периода 01.01.-31.03.2025 г. дейности по чл. 5, ал. 1, т. 3 за за месеците на дейност декември 2024 г. – февруари 2025 г.

**ГЛАВА ІІI**

**УСЛОВИЯ И РЕД ЗА ЗАКУПУВАНЕ ОТ ИЗПЪЛНИТЕЛИТЕ НА БОЛНИЧНА МЕДИЦИНСКА ПОМОЩ НА ЗДРАВНИ ДЕЙНОСТИ ОТ ПАКЕТА ПО чл. 2, ал. 1 ОТ ЗАКОНА ЗА ЗДРАВНОТО ОСИГУРЯВАНЕ**

**Чл. 9.** (1) Директорът на РЗОК уведомява изпълнителите на БМП, за утвърдените им от Надзорния съвет на НЗОК индикативни стойности, които ще се съблюдават при прилагане на ежеседмичния и месечен анализ и контрол по реда на чл. 13, за:

а) дейности по чл. 5, ал. 1, т. 1;

б) медицински изделия, прилагани в болничната медицинска помощ;

в) лекарствени продукти, прилагани в условията на болнична медицинска помощ, които НЗОК заплаща извън стойността на оказваните медицински услуги (включващи лекарствени продукти за лечение на злокачествени заболявания, лекарствени продукти при животозастрашаващи кръвоизливи и спешни оперативни и инвазивни интервенции при пациенти с коагулопатии, антинеопластични лекарствени продукти по чл. 6, ал. 1 от ЗБНЗОК за 2025 г., прилагани при базова химиотерапия за лечение на злокачествени заболявания).

(2) Комисията по чл. 4, ал. 1, т. 4 уведомява изпълнителите на БМП за утвърдените за закупуване медицински изделия.

(3) За всеки изпълнител в част Б на приложение № 2 към договора с НЗОК се вписват утвърдените му от Надзорния съвет на НЗОК стойности, разпределени по месеци, за дейностите по чл. 7 и чл. 8, за периода на договора, заплащан през 2025 г.

(4) В част А за 2025 г. на приложение № 2 към договора с НЗОК се вписват броя на леглата по специалност, съгласно чл. 1 по договора с изпълнителя на БМП.

**Чл. 10.** (1) Директорът на РЗОК закупува от изпълнителите на БМП дейности, медицински изделия и лекарствени продукти, съгласно сключените с тях индивидуални договори за изпълнение на БМП, след прилагане на реда на ал. 2, ал. 3 и чл. 11.

(2) Закупените обеми по ал. 1 се вписват ежемесечно в част А на приложение № 2 към договора с НЗОК по специалност на звената в структурата на лечебното заведение – изпълнител на БМП, от които са отчетени.

(3) Ежемесечно за всеки изпълнител в част Б на приложение № 2 към договора с НЗОК се вписват стойностите на закупените по сключените с тях индивидуални договори:

1. дейности, заплатени по реда на чл. 6, и чл. 11.

2. медицински изделия, прилагани в болничната медицинска помощ, заплатени по реда на чл. 4.

3. лекарствени продукти, приложени в условията на болнична медицинска помощ, които НЗОК заплаща извън стойността на оказваните медицински услуги, заплатени по реда на чл. 4, в т.ч. за:

а) лекарствени продукти за лечение на злокачествени заболявания;

б) лекарствени продукти при животозастрашаващи кръвоизливи и спешни оперативни и инвазивни интервенции при пациенти с коагулопатии;

в) антинеопластични лекарствени продукти по чл. 6, ал. 1 от ЗБНЗОК за 2025 г., прилагани при базова химиотерапия за лечение на злокачествени заболявания.

4. плащания по реда на методиките по чл. 55, ал. 2, т. 3в от ЗЗО;

5. болнична медицинска помощ на лица с право на здравно осигуряване, удостоверено от друга държава – членка на ЕС/ЕИП, или съгласно двустранни спогодби;

6. дейности, финансирани с трансфери към НЗОК от Министерство на здравеопазването;

7. болнична медицинска помощ по реда на ПМС № 17 от 2007 г.

**Чл. 11** (1) Директорът на РЗОК закупува от изпълнителите на БМП дейности при прилагане Механизъм за гарантиране предвидимост и устойчивост на бюджета на НЗОК за здравноосигурителни плащания за болнична медицински помощ по ЗБНЗОК за 2025 г. (Механизма).

(2) Всеки изпълнител на БМП представя финансово-отчетни документи за дейности по чл. 5, ал. 1, т. 2 и т.3 на стойност, до размера на съответната определена по реда на тези правила стойност за месеца, в част Б на приложение № 2 към сключените от него договори.

(3) За прилагане на ал. 2 за дейности по чл. 5, ал. 1, т. 3, дейността над съответната определена по реда на тези правила стойност за месеца се отхвърля от заплащане, като „чакаща разрешение за заплащане от Надзорния съвет на НЗОК“.

(4) За прилагане на ал. 2 за дейности по чл. 5, ал. 1, т. 2, в месечните известия по чл. 405, ал. 10 от НРД за 2023 – 2025 г. се посочва сумата на надвишението на стойността на отчетените през месеца дейности спрямо определената по реда на тези правила стойност за месеца, която подлежи на възстановяване на НЗОК по реда на Механизма. Сумата се посочва с отрицателен знак.

(5) В случай, че след заплащане на отчетената месечна дейност се установи недостигане от конкретен изпълнител на определената по реда на тези правила стойност за месеца по ал. 2, в част Б на приложение № 2 към договора се отразяват стойностите на заплатената за месеца дейност.

(6) Изпълнителят на БМП може да прехвърля по реда на ал. 5 икономията на средства в рамките на общия размер на определените стойности по приложение № 2 към индивидуалния договор за периодите: м. януари – м. март 2025 г. (период на извършване на дейността: м. декември 2024 г. – м. февруари 2025 г.), за периода м. април – м. септември 2025 г. (период на извършване на дейността: м. март – м. август 2025 г.) и за периода м. октомври – м. декември 2025 г. (период на извършване на дейността: м. септември – м. ноември 2025 г.). Икономията на средства в края на период на извършване на дейност по предходното изречение не се прехвърля за следващ период.

(7) Стойностите на отхвърлените от заплащане случаи от предходен период на дейност компенсирано се отразяват в увеличение на месечната стойност в месеца, в който ще се извърши приспадането на стойностите на тези случаи.

(8) Стойностите на потвърдени за заплащане случаи от предходен период на дейност компенсирано се отразяват в намаление на месечната стойност в месеца в който ще се извърши заплащането на тези случаи.

(9) Редът на ал. 7 и ал. 8 не се прилага за дейности, отчетени по реда на предходни НРД.

(10) Редът на ал. 5 - 9 се прилага отделно за месечните стойности по чл. 7 и по чл.8.

**Чл. 12.** (1) Директорите на РЗОК могат в рамките на определените стойности по чл. 3 за съответната РЗОК за всеки отделен ред на средтвата по ЗБНЗОК за 2025 г., да предлагат компенсирани промени между утвърдените стойности по изпълнители на БМП при наличие на структурни и организационни промени в дейността им, на територията на съответната РЗОК, при спазване на правилата на чл. 7, ал. 2 и ал. 4.

(2) Предложените компенсирани промени по ал. 1 от директорите на РЗОК се придружават от мотиви и ясно описание на начина на изчислението за всеки изпълнител.

(3) Мотивираните предложения от директорите на РЗОК, съгласно ал. 1 се разглеждат и утвърждават от Управителя на НЗОК.

**Чл. 13.**(1) Районната здравноосигурителна каса ежедневно анализира постъпващата информация по чл. 405 от НРД за 2023 – 2025 г. за достигнатото изпълнение на определените по реда на тези правила стойности за текущия месец по изпълнители на БМП. В случай на констатирана от РЗОК при анализа тенденция за изпреварващо достигане от конкретен изпълнител на определените стойности, РЗОК извършва внезапен контрол, както и контрол преди заплащане на оказаната медицинска помощ при превишаване на определените по реда на тези правила стойности за текущия месец.

(2) Директорът на РЗОК представя ежемесечни доклади на Надзорния съвет на НЗОК за резултатите от извършения контрол по ал. 1 на изпълнителите на БМП, надвишили определените им по реда на тези правила стойности за месеца, с причините за превишенията и предложения за недопускане на превишения.

(3) Директорът на РЗОК организира ежемесечен контрол върху дейността на изпълнителите на БМП в РЗОК. За констатираните нарушения се подготвят доклади до Надзорния съвет на НЗОК. Същите се внасят за разглеждане от Надзорния съвет на НЗОК.

(4) Директорите на РЗОК в сроковете за заявяване на средствата за заплащане на отчетния месец представят доклад на Надзорния съвет на НЗОК за отхвърлените от заплащане (чакащи разрешение за заплащане от Надзорния съвет на НЗОК), дейности по чл. 5, ал. 1, т. 3, по реда на чл. 11, ал. 3.

(5) Директорите на РЗОК в сроковете за заявяване на средствата за заплащане на отчетния месец представят доклад на Надзорния съвет на НЗОК за сумите на надвишенията, посочени с отрицателен знак по реда на чл. 11, ал. 4, в месечните известия по чл. 405, ал. 10 от НРД за 2023 – 2025 г.

**ГЛАВА ІV**

**УСЛОВИЯ И РЕД ЗА ОСЪЩЕСТВЯВАНЕ ОТ НАДЗОРНИЯ СЪВЕТ НА НЗОК НА НАБЛЮДЕНИЕ, АНАЛИЗ, КОНТРОЛ И КОРИГИРАНЕ НА СТОЙНОСТИТЕ**

**Чл. 14.** (1) Надзорният съвет на НЗОК наблюдава, анализира и контролира изпълнението на здравноосигурителните плащания по чл. 4, ал. 1 от ЗБНЗОК за 2025 г., на тримесечие, на национално ниво и на ниво РЗОК.

(2) Надзорният съвет на НЗОК наблюдава и анализира ежемесечно постъпилите от директорите на РЗОК доклади по реда на чл. 13, ал. 4 и ал. 5.

**Чл. 15.** Надзорният съвет на НЗОК утвърждава корекции по стойностите на разходите на РЗОК и на изпълнители на БМП в съответствие с параметрите на национално ниво на изпълнението на здравноосигурителните плащания за БМП.

**ДОПЪЛНИТЕЛНА РАЗПОРЕДБА**

**§ 1.** По смисъла на настоящите правила „болнична медицинска помощ“ включва:

1. дейности по клинични пътеки (КП), клинични процедури (КПр), амбулаторни процедури (АПр), посочени в приложения №№ 7, 8, 9, 10, 11 и 12 към чл. 1, чл. 2 и чл. 3 и чл. 4 от Наредба № 9 от 10.12.2019 г. за определяне на пакета от здравни дейности, гарантиран от бюджета на НЗОК;

2. медицински изделия по „Списък с медицински изделия, които НЗОК заплаща в условията на болничната медицинска помощ“, съгласно чл. 13, ал. 2, т. 2 от Наредба 10 от 2009 г.;

3. лекарствени продукти за лечение на злокачествени заболявания и лекарствени продукти при животозастрашаващи кръвоизливи и спешни оперативни и инвазивни интервенции при пациенти с коагулопатии, включени в пакета здравни дейности, гарантиран от бюджета на НЗОК, и прилагани в условията на БМП, които се заплащат извън цената на определените КП или АПр и са включени в лечебно-диагностичния алгоритъм на същите, съгласно чл. 5 от Наредба № 9 от 10.12.2019 г. за определяне на пакета от здравни дейности, гарантиран от бюджета на НЗОК.

4. По смисъла на настоящите правила „месечна стойност“ е предварително утвърдена от Надзорния съвет на НЗОК прогнозна стойност, която служи за текущо наблюдение и отчитане на дейностите по КП/КПр/АПр за съответен месец.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** (1) Настоящите правила са приети от Надзорния съвет на НЗОК с решение № РД-НС-04-25 от 10.04.2025 г., на основание чл. 4, ал. 4 от ЗБНЗОК за 2025 г. и влизат в сила от 01.01.2025 г.

(2) От датата на приемането на настоящите правила се прекратява действието на правилата по решение на Надзорния съвет на НЗОК № РД-НС-04-4 от 29.01.2025 г.

(3) Приложените в срока по ал.2 условия и ред за закупуване от изпълнителите на болнична медицинска помощ на здравни дейности от пакета по чл. 2, ал. 1 от закона за здравното осигуряване, съгласно правилата по решение на Надзорния съвет на НЗОК № РД-НС-04-4 от 29.01.2025 г., се считат за приложени по реда на настоящите правила.

**§ 3.** (1) При определяне на годишните стойности на РЗОК и изпълнителите на БМП за 2025 г. по чл. 3 от настоящите правила се вземат предвид:

1. утвърдените с решение на Надзорния съвет на НЗОК № РД-НС-04-123/15.11.2024 г. индикативни стойности за медицински изделия и лекарствени продукти, които НЗОК заплаща извън стойността на оказаните медицински услуги в БМП, за дейност м. ноември 2024 г., подлежащи на заплащане през м. януари 2025 г.

2. утвърдените с решение на Надзорния съвет на НЗОК № РД-НС-04-135/09.12.2024 г. стойности за дейностите в болнична медицинска дейност за дейност м. декември 2024 г. подлежащи на заплащане през м. януари 2025 г. и индикативни стойности за медицински изделия и лекарствени продукти, които НЗОК заплаща извън стойността на оказаните медицински услуги, подлежащи на заплащане през м. януари и м. февруари 2025 г.

3. утвърдените с решение на Надзорния съвет на НЗОК № РД-НС-04-4/29.01.2025 г. стойности за дейностите в болнична медицинска дейност за периода м. януари - март 2025 г. подлежащи на заплащане през м. февруари - април 2025 г. и индикативни стойности за медицински изделия и лекарствени продукти, които НЗОК заплаща извън стойността на оказаните медицински услуги за периода м. януари - март 2025 г., подлежащи на заплащане през м. март – май 2025 г.

4. утвърдените с решение на Надзорния съвет на НЗОК № РД-НС-04-9/29.01.2025 г. корекции на утвърдените месечни стойности за дейностите по Приложение 3 от Правилата по чл. 4 от Закона за бюджета на НЗОК 2024 г., за месец януари 2025 г. (месец на дейност декември 2024 г.).

**§ 4.** (1) Съгласно чл. 8 от ЗБНЗОК за 2025 г., Надзорният съвет на НЗОК утвърждава в увеличение на стойностите за заплащане през м.април 2025 г. утвърдени с решение № РД-НС-04-4 от 29.01.2025 г. допълнителна стойност, равна на възстановените суми от изпълнителите на БМП по реда на чл. 11, ал. 3 от Правилата по чл. 4, ал. 4 от ЗБНЗОК за 2024 г., към 31.12.2024 г.

(2) За прилагане на ал. 1 управителят на НЗОК внася в Надзорния съвет на НЗОК изпратена от директорите на РЗОК информация за възстановените суми от изпълнителите на БМП по реда на чл. 11, ал. 3 от Правилата по чл. 4, ал. 4 от ЗБНЗОК за 2024 г., към 31.12.2024 г.

(3) За утвърдените по реда на ал. 1 корекции РЗОК и изпълнителите на БМП сключват допълнително споразумение към индивидуалните си договори.

(4) След сключване на допълнителното споразумение по ал. 3 директорът на РЗОК или упълномощени от него служители изпраща/изпращат по електронен път през информационната система на НЗОК „Известия след контрол“, за издаване от изпълнителите на БМП дебитни известия по позиция MECH „Сума за възстановяване по реда на Механизма за гарантиране на предвидимост и устойчивост на бюджета на НЗОК за здравноосигурителни плащания за БМП, съгласно НРД“ в рамките на утвърдените по ал. 1 стойности.

(5) В случаите когато има образувани съдебни производства редът на ал. 4 се прилага след представянето в РЗОК на заверен препис от влязъл в сила акт за прекратяване/приключване на съдебното производство или нотариално заверено споразумение по предмета на спора.

(6) Стойностите по ал. 1 се включват в общия размер на средствата за здравноосигурителни плащания за дейностите в болничната медицинска помощ по чл. 1, ал. 2, ред 1.1.3.7.1 от ЗБНЗОК за 2025 г.

(7) По реда на § 8 от преходни и заключителни разпоредби на ЗБНЗОК за 2025 г., след 1 септември 2025 г., Надзорният съвет на НЗОК взема решение за разпределяне за здравноосигурителни плащания за дейностите в болничната медицинска помощ (чл. 1, ал. 2, ред 1.1.3.7.1 от ЗБНЗОК за 2025 г.) на средства от „Резерв, включително за непредвидени и неотложни разходи“ (чл. 1, ал. 2, ред 1.3 от ЗБНЗОК за 2025 г.) в размер на общата стойност по ал. 1.

**§ 5.** Редът на чл. 13, ал. 5 и чл. 14, ал. 2 за отчетни месеци декември 2024 г. – февруари 2025 г. се прилага през м.април 2025 г.

**§ 6.**Неразделна част от Правилата са:

1. Приложение № 1 – „Дейности в БМП – КП и АПр: за раждане и здрави новородени, за хемодиализа, за диагностика и лечение на онкологични и хематологични заболявания, за лъчелечение, за позитронно-емисионна томография с компютърна томография (РЕТ/СТ), за еднофотонна емисионна компютърна томография с компютърна томография (SPECT/CT) на хибриден скенер, посочени в приложения №№ 7, 9, 11 и 12 към чл. 1 и чл. 3 от Наредба № 9 от 2019 г.“

2. Приложение № 2 – „Дейности в БМП – КП, КПр, АПр, с изключение на дейности по чл.5, ал.1 т. 1 и 3, посочени в приложения №№ 7, 8, 9, 10 и 11 към чл. 1 и чл. 3 от Наредба № 9 от 2019 г.“

3. Приложение № 3 – „Дейности в БМП в БМП – КП за асистирана с робот хирургия при злокачествени заболявания, посочени в приложения № 9 към чл. 1 и чл. 3 от Наредба № 9 от 2019 г.“

4. Приложение 4 – „Предложение от РЗОК за корекции на месечни стойности в Приложение № 2 по договора с изпълнител на БМП.“;

5. Видът и формата на Приложение № 2 „Стойности за заплащане през 2025 г. на обеми на дейностите в БМП, на медицинските изделия в БМП и на лекарствените продукти за лечение в условията на БМП, които НЗОК заплаща извън стойността на оказваните медицински услуги“ към индивидуалните договори с изпълнителите за извършване на БМП, по реда на НРД за 2023 – 2025 г.

6. Приложение 5 – Споразумение.